Több kategóriában és összesítésben is a Toyota vezeti a 2020-as globális eladási listát
A 2020-as év óriási kihívást jelentett az autóiparnak, a visszaesés mértéke azonban piaconként és gyártónként eltérő volt. A Toyota egyike azon márkáknak, amelyek viszonylag jól vészelték át az időszakot. Nem csoda, hogy számos méretosztályban kiválóan teljesített a márka.

Minden tízedik, világszerte eladott autót a Toyota gyártotta tavaly – ez derül ki a számos megbízható forrásból összeállított adatokból, melyet a Focus2Move szervezet közölt a 2020. évi globális eladásokról.
A japán márka 10,1 százalékos piaci részesedése az elmúlt pár év legjobb eredménye, és annak köszönhető, hogy versenytársai többségéhez képest a Toyota viszonylag szerény, 12,2 százalékos forgalomcsökkenést szenvedett el a tavalyi év során.
2010 óta veretlen a csúcson a Toyota, ami részben azon stratégiának köszönhető, hogy a japán márka nem darabolta magát túlzott mértékben almárkákra, részben pedig annak, hogy takarékos és megbízható hibrid típusai jóval kedvezőbb kezdeti beruházással szerezhetők be, mint a versenytársak hálózatról tölthető (plug-in hibrid vagy teljesen elektromos) modelljei, így a fizetőképes kereslet visszaesése kisebb mértékben sújtotta a márkát.
Globális értékesítési eredmények (2020)
	Márka
	Darabszám, 2020 (millió)
	Változás, 2019-2020

	Toyota
	8,06
	-12,2%

	VW
	5,73
	-16,8%

	Honda
	4,33
	-14,1%

	Ford
	4,18
	-18,3%

	Nissan
	3,80
	-19,5%

	Hyundai
	3,71
	-15,2%

	Chevrolet
	2,96
	-22,4%

	Kia
	2,69
	-4,6%

	Mercedes-Benz
	2,43
	-8,4%

	BMW
	2,05
	-8,4%



Forrás: https://www.focus2move.com/world-cars-brand-ranking/
Az abszolút legnépszerűbb modellek globális Top 10-es listáján négy gyártó és három kategória osztozik; három márka is triplázott a rangsor csúcsán. Mindössze két modell tudta növelni eladásait, és a többiek közül egyetlen tartotta 10% alatt a visszaesést. Figyelemreméltó tény, hogy a tíz legnépszerűbb modell összes darabszámának 40%-át teszi ki a Toyota három típusa.
Legnépszerűbb globális modellek (2020)
	Modell
	Darabszám, 2020
	Változás, 2019-2020

	Toyota Corolla
	1 134 262
	-8,8%

	Toyota RAV4
	971 516
	+1,9%

	Honda CR-V
	705 651
	-13,2%

	Honda Civic
	697 945
	-16,3%

	Volkswagen Tiguan
	607 121
	-18,8%

	Toyota Camry
	592 648
	-13,2%

	Nissan Sylphy
	544 376
	+14,4%

	Volkswagen Golf
	492 262
	-28,6%

	Volkswagen Lavida
	463 804
	-13,0%

	Hyundai Tucson
	462 110
	-14,6%



Forrás: https://www.focus2move.com/world-car-market/
A fenti rangsor egyben azt is jelenti, hogy a Toyota Corolla, a Toyota RAV4 és a Toyota Camry magabiztosan vezetik saját méretosztályukat. Az alsó középkategóriás Corolla a Honda Civic és a Volkswagen Golf előtt uralja a szegmens globális eladásainak 10,7 százalékát. A RAV4 mögött a Honda CR-V és a VW Tiguan következik, meg sem közelítve annak 3,3 százalékos piaci hányadát – az arányok jól mutatják, mennyire zsúfolt a szabadidőjárművek kategóriája. Piaca 7,1 százalékát uralja a Camry, maga mögé utasítva a Nissan Sylphy-t és a Volkswagen Lavidát.
Legnépszerűbb globális szabadidőjármű (2020)
	Modell
	Darabszám

	Toyota RAV4
	971 516

	Honda CR-V
	705 651

	Volkswagen Tiguan
	607 121

	Hyundai Tucson
	462 110

	Haval H6
	360 676

	Kia Sportage
	359 308

	Mercedes GLC
	356 867

	Mazda CX-5
	346 951

	Chevrolet Equinox
	344 571



Legnépszerűbb globális középkategóriás modell (2020)
	Modell
	Darabszám

	Toyota Camry
	592 648

	Nissan Sylphy
	544 376

	Volkswagen Lavida
	463 804

	Honda Accord
	435 269

	Tesla Model 3
	397 780

	Mercedes C-osztály
	334 060

	Volkswagen Passat
	319 097

	BMW 3
	299 941

	Buick Excellence GT
	260 226

	Audi A4
	257 440



Legnépszerűbb globális alsó-középkategóriás modell (2020)
	Modell
	Darabszám

	Toyota Corolla
	1 134 262

	Honda Civic
	697 945

	Volkswagen Golf
	492 262

	Volkswagen Bora
	330 242

	Hyundai Elantra
	314 737

	Volkswagen Sagitar
	307 562

	Mercedes A-osztály
	286 788

	Mazda 3
	233 154

	Toyota Levin
	225 887

	Audi A3
	222 726



Az eladási sikerlista nem lehetne teljes az észak-amerikai és globális pickupok hagyományos harca nélkül: a Ford F-széria, a Chevrolet Silverado és a RAM egyrészt szinte kizárólag Észak-Amerikában kaphatók, másrészt nem egyetlen modellt, hanem egy többlépcsős típuscsaládot jelölnek, amelybe adott esetben nehéz teherjárművek is beletartoznak. A három széria együttesen több mint kétmillió példányban talált gazdára tavaly. Ehhez képest az abszolút negyedik helyezett, a Toyota Hilux mindössze 323 287 példányban kelt el, ám azt a világ 140 piacán, így nemcsak a kompakt pickupok méretosztályának, hanem a tényleges világpiacnak is ő a bajnoka.
Európában megkerülhetetlen szegmens a kisautóké: itt a Volkswagen Polo vezeti a versenyt, ám szorosan a nyomában ott áll a vadonatúj Toyota Yaris, megelőzve az olyan hagyományos európai etalon modelleket, mint a Renault Clio (#3) vagy a Peugeot 208 (#5).
A globális adatokat összesítő Focus2Move.com weboldal szerkesztői rávilágítottak, hogy a Toyota sikerének a kulcsa a termékek koncentrációja: a világ talán legszélesebb modellkínálata egyetlen márka alatt összpontosul, így a Toyota minden piaci szegmensben jelen van, méghozzá igen erőteljesen.
Napjainkban az is felülmúlhatatlan előnyt jelent, hogy a Toyota és prémium társmárkája, a Lexus együtt a világ legsokszínűbb, mintegy negyven modellből álló öntöltő hibrid portfolióval bír. Ez a piacvezető pozíció évről évre nagyobb jelentőséggel fog bírni, amint világszerte tovább szigorodnak a károsanyag-kibocsátási normák: azok a márkák, amelyek nem készültek fel idejekorán a zöld átállásra, súlyos piacvesztéssel számolhatnak.
Fotók: Toyota
Adatok: www.focus2move.com
 

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/tobb-kategoriaban-es-osszesitesben-toyota-vezeti-2020-globalis-eladasi-listat
